Man vas wat vrou glo doodkap(Argieffoto ter illustrasie) ŉ 33-jarige man verskyn na verwagting Maandag in die Eerstehoek-landdroshof in Mpumalanga nadat hy glo sy vriendin die afgelope naweek doodgekap het. Brig. Leonard Hlathi, polisiewoordvoerder, sê ŉ bekommerde lid van die publiek het die polisie Vrydag ingelig oor ŉ vermeende voorval van huishoudelike geweld by ŉ huis in Hartebeeskop, naby Oshoek. Die polisie het die vrou met hul aankoms daar met verskeie beserings en in ŉ plas bloed aangetref. Paramedici het haar dood verklaar en die polisie het ŉ soektog na haar aanvaller van stapel gestuur. Hulle het die verdagte dieselfde dag nog in Dondonald, naby Elukwatini, opgespoor. “Die voorlopige ondersoek dui daarop dat die verdagte die vrou glo doodgekap en daarna van die toneel gevlug het,” sê Hlathi. Die man is vroeër skuldig bevind op ŉ aanklag van roof by ŉ sakeonderneming, waarvoor hy ŉ opgeskorte vonnis opgelê is. Die waarnemende polisiehoof in die provinsie, genl.maj. Thulani Phahla, het die voorval ten sterkste veroordeel. “Geslagsgeweld kan nooit as normale gedrag in ons samelewing beskou word, of iets wat nagedoen moet word nie. Diegene wat grootgeword het in ŉ gewelddadige gesin waar geweld aan die orde van die dag was, moet hulp kry voor dit te laat is,” sê Phahla.